
Automatizált gyártórendszer tervezése és szimulációja

Napjainkban rendkívül gyakori, hogy egy adott alkatrész gyártását automatizálják, ugyanis a
folyamatosan növekvő vásárlói igények kielégítése végett elkerülhetetlen ezen gyártási forma
alkalmazása. Jelen TDK munkámban egy autókba épített turbófeltöltő automatizált gyártásához
keresem a legmegfelelőbb elrendezési koncepciót, melynek segítségével elérhető a kitűzött gyártási
darabszám.
TDK munkám felépítése az alábbi gondolatmenetet követi: Kezdetben szeretném ismertetni a
szóban forgó munkadarabot, annak főbb jellegzetességeit, paramétereit. A gyártási technológia,
illetve a sorozatgyártási követelmény szintén említésre kerül. Ezt követően bemutatom a
turbófeltöltő robotos manipulálását, a megfogás módját, amellyel kiváltható a korábban emberek
által végzett munka. Végezetül a gyártórendszer elrendezési vizsgálata, szimulációja zajlik, amik a
leginkább foglalkoztathat egy céget, amely a gyártási darabszám maximalizálására törekszik.
Tanulmányom során egy gyártórendszer telepítésére és folyamatirányítására dolgoztam ki
javaslatokat. A gyártórendszer az alábbi berendezésekből áll: 6-7 db megmunkáló központ,
automatikus munkadarabmosó berendezés, szivárgásteszt berendezés, valamint az automatizálás
során megvalósítandó sorjázó, nyersdarab beléptető és készdarab lerakó berendezések. Az egyes
gépek és a technológiai berendezések helyszükségletei rendelkezésemre álltak. A technológiai
berendezések kiszolgálása önálló portál rendszerű manipulátorral történik. A gépeknél a
munkadarab berakását és kivételét, valamint a készüléken belüli munkadarab átrakást is a
robotnak kell végezni. Miután elkészültek a 3D-s elrendezési változatok, elkészítettem a Siemens
Tecnomatix Plant Simulation nevű programmal azok szimulációit is. A Plant Simulation használatát
nem oktatják BSc-s képzéseken, így ennek elsajátítása szintén kihívást jelentett számomra. A
szimulációs modellek segítségével meghatároztam, hogy hány megmunkáló központot képes
egy robot optimálisan kiszolgálni. Megvizsgáltam, hogy szükségesek-e köztes munkadarab
tároló helyek, ahol a robottal együtt mozgatott helyek is számításba jöhettek. Kiválasztottam
egy elrendezési koncepciót, amelyen belül különböző anyagmozgatási stratégia lehetőségeket
vizsgáltam, amiben segítségemre volt az újonnan megismert szimulációs program.
Mindent összevetve elmondhatjuk, hogy a gyártás szempontjából optimális elrendezéshez és
gyártási folyamat irányításhoz nélkülözhetetlen egy szimulációs modell kidolgozása, amit ezen
munkámmal be is bizonyítottam.



